TISCO กองทุนหนา..สำรองบาง.!
ถ้าพูดถึงงบแบงก์...แบงก์แรกที่แจ้งงบคงหนีไม่พ้นบริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO ซึ่งกลายเป็นธรรมเนียมปฏิบัติไปเสียแล้ว
ถ้าพูดถึงงบแบงก์...แบงก์แรกที่แจ้งงบคงหนีไม่พ้นบริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO ซึ่งกลายเป็นธรรมเนียมปฏิบัติไปเสียแล้ว
19 เม.ย. 2566

ถ้าพูดถึงงบแบงก์…แบงก์แรกที่แจ้งงบคงหนีไม่พ้นบริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO ซึ่งกลายเป็นธรรมเนียมปฏิบัติไปเสียแล้ว แถมยังเป็นมาตรวัดงบแบงก์ตัวอื่น ๆ ด้วยว่า ทิศทางจะดีหรือไม่ดี..? หากงบ TISCO ออกมาดี ภาพรวมก็น่าจะดีด้วย แม้จะไม่ใช่ทั้งหมด แต่ก็เห็นสัญญาณที่ดี…
ล่าสุด TISCO แจ้งงบไตรมาส 1/2566 มีกำไรสุทธิ 1,792.58 ล้านบาท ลดลง 0.2% เมื่อเทียบกับไตรมาส 1/2565 ที่มีกำไรสุทธิ 1,795.49 ล้านบาท และลดลง 0.8% เมื่อเทียบกับไตรมาส 4/2565 ที่มีกำไรสุทธิ 1,806.73 ล้านบาท
โดยไตรมาสนี้มีรายได้ดอกเบี้ยสุทธิ 3,256.90 ล้านบาท เพิ่มขึ้น 6.4% จากช่วงเดียวกันของปีก่อน ส่วนรายได้ดอกเบี้ยอยู่ที่ 4,104.38 ล้านบาท เพิ่มขึ้น 15.4% ตามการเติบโตของเงินให้สินเชื่อ และการขยายตัวของสินเชื่อที่มีผลตอบแทนในระดับสูง ส่วนค่าใช้จ่ายดอกเบี้ยอยู่ที่ 847.48 ล้านบาท เพิ่มขึ้น 71.2% จากต้นทุนทางการเงินที่สูงขึ้นตามการปรับเพิ่มขึ้นของดอกเบี้ยนโยบาย
ขณะที่ มีรายได้ที่มิใช่ดอกเบี้ยอยู่ที่ 1,383.54 ล้านบาท เพิ่มขึ้น 2.2% จากไตรมาส 1/2565 สาเหตุมาจากการรับรู้ผลกำไรจากเครื่องมือทางการเงินที่วัดมูลค่ายุติธรรมผ่านงบกำไรขาดทุน (FVTPL) จำนวน 17.79 ล้านบาท เทียบกับผลขาดทุนจำนวน 32.18 ล้านบาท ในไตรมาส 1/2565
จะเห็นว่า แม้กำไรไม่เติบโต แต่ก็ไม่ได้ลดลงมากนัก…
ประเด็นที่น่าสนใจ ในไตรมาสนี้ TISCO มีสถานะกองทุนหนา แต่สำรองบางนะ..!!
เรื่องกองทุนหนา…ก็มาจากสถานะที่แข็งแกร่งของ TISCO ดูได้จากเงินกองทุนต่อสินทรัพย์เสี่ยง (BIS Ratio) ที่อยู่ในระดับสูง 23.5% สูงกว่าอัตราเงินกองทุนขั้นต่ำ 11.0% ที่กำหนดโดยธนาคารแห่งประเทศไทย และมีอัตราเงินกองทุนชั้นที่ 1 และชั้นที่ 2 ต่อสินทรัพย์เสี่ยงอยู่ที่ 19.8% และ 3.8% ตามลำดับ
ด้านอัตราส่วนเงินสำรองหนี้สูญต่อหนี้ที่ไม่ก่อให้เกิดรายได้ (Loan Loss Coverage Ratio) ก็อยู่ในระดับสูง ปาไป 248.1% เลยทีเดียว
ฉะนั้น สิ่งที่ผันผวนทั้งจากสถานการณ์ของแบงก์สหรัฐฯ และแบงก์ในยุโรปที่มีปัญหา ซึ่งพะว้าพะวังกันก่อนหน้านี้ ก็น่าจะคลี่คลายสำหรับ TISCO…เมื่อเกิดเพศภัยใด ๆ ก็สามารถรับมือได้ เนื่องจากมีกองทุนหนานั่นเอง..!!
ส่วนกรณีสำรองฯ บาง…จะเห็นว่าในไตรมาสนี้ TISCO มีการตั้งสำรองหนี้เสีย หรือภาษาทางการเรียกว่าผลขาดทุนด้านเครดิตที่คาดว่าจะเกิดขึ้นแค่ 125.33 ล้านบาทเท่านั้น ลดลงเกินกว่าครึ่งเมื่อเทียบกับไตรมาส 4/2565 ที่มีการตั้งสำรองหนี้เสียอยู่ที่ 378.84 ล้านบาท แม้ว่าจะหมดโปรฯ พักหนี้ ยืดหนี้ พักเงินต้น และพักดอกเบี้ย ของแบงก์ชาติไปแล้ว…
นั่นหมายความว่า สถานะของลูกหนี้ยังดีอยู่…TISCO ก็เลยตั้งสำรองฯ ไม่สูงมากนั่นเอง
เอ๊ะ..บ่งบอกว่าในอนาคตจะตั้งสำรองฯ ลดลงอีกหรือเปล่า..? ก็ไม่รู้สินะ
แต่ดูแล้วไฮไลต์ของ TISCO น่าจะอยู่ที่พอร์ตสินเชื่อรายย่อย ซึ่งมีสัดส่วนเยอะสุด โดย ณ สิ้นไตรมาส 1/2566 มียอดสินเชื่อรายย่อยอยู่ที่ 157,361.27 ล้านบาท คิดเป็น 71.5% ของพอร์ตสินเชื่อรวม ในจำนวนนี้เกือบครึ่ง หรือราว 49.7% เป็นสินเชื่อเช่าซื้ออยู่ที่ 109,490.15 ล้านบาท
ทว่า ท่ามกลางการแข่งขันที่ดุเดือดเลือดพล่าน มีทั้งหน้าเก่า หน้าใหม่ ไม่รวมที่เตรียมตบเท้าหวังมาชิงเค้กก้อนนี้อีกนับไม่ถ้วน ก็น่าสนใจว่า TISCO จะสร้างการเติบโตต่อยังไง..?
เป็นโจทย์ใหญ่สำหรับผู้บริหารนะเนี่ย..?
เพราะต่อให้ TISCO เป็นหุ้นปันผลสูงเพียงใด…แต่ถ้าผลงานไม่ปัง กำไรโตแบบกะปริบกะปรอย เสน่ห์ก็คงเหือดแห้งไปในที่สุด…
ถึงตอนนั้นคงไม่มีใครเหลียวแลหรอกมั้ง..!!
…อิ อิ อิ…